Campeonato Brasileiro Série A 2018

Campeonato Brasileiro Série A 2018 oli Brasiilia kõrgeima jalgpalliliiga Campeonato Brasileiro Série A 62. hooaeg. Hooaeg algas 14. aprillil 2018 ja lõppes 2. detsembril 2018. Kümnendat korda tuli Brasiilia meistriks Palmeiras.
Ülevaade.
Palmeiras tuli kümnendat korda Brasiilia meistriks. Juba enne 2018. aastat oli klubi üheksa meistritiitliga Brasiilia edukaim. Palmeirase tõus algas 2018. aasta hooajal liigas pärast seda, kui klubi peatreeneriks oldi määratud teenekas Brasiilia jalgpallitreener Luiz Felipe Scolari, kes valiti hiljem ka liiga hooaja parimaks peatreeneriks. Esimest korda tõusis Palmeiras liigas esimesele kohale 27. voorus ja ei lasknud pärast seda enam eduseisu käest. Enne seda oli tabeli kõrgematele kohtadele tihe konkurents ning näiteks veel pärast 26. vooru lahutas tabeli esimest klubi viiendast vaid neli punkti. Enne Palmeirast jõudis liidrikohal paikneda kuus klubi: Atlético Paranaense (1. voor), Corinthians (2. voor), Flamengo (3.–5. ja 7.–16. voor), Atlético Mineiro (6. voor), Internacional (23.–24. voor) ja São Paulo (17.–22. ja 25.–26. voor). Palmeiras kindlustas tiitli kaks vooru enne lõppu. Palmeirase viimane meistritiitel pärines 2016. aastast. Palmeiras püstitas hooajal Brasiilia meistrivõistluste rekordi, püsides kaotuseta 23 mängu järjest.
2017. aastal Brasiilia meistriks tulnud Corinthians ei suutnud sel hooajal oma edu enam jätkata ja hooaeg lõpetati alles 13. kohaga ning vaid kaks punkti väljalangemistsoonist kõrgemal.
Ülekaalukalt jäi liigahooajal viimaseks uustulnukas Paraná, kes kogus vaid 23 punkti ja neli võitu. Viimati suutis vähem punkte teenida liigas 2013. aastal Náutico (20 punkti) ja koguda vaid neli võitu 2007. aastal América. Lisaks langesid kõrgliigast välja Vitória (viimati langes välja 2014. aastal), uustulnukas América Mineiro ja Sport (viimati langes välja 2012. aastal).
Klubid.
Liiga hooajal osales 20 meeskonda: 16 klubi eelmisest hooajast ja neli klubi Brasiilia jalgpalli esiliigast, mis kindlustasid endale edasipääsu kõrgliigasse.
Esiliiga võitja América Mineiro ja teine meeskond Internacional mängisid Série A-s viimati 2016. aasta hooajal. Sel hooajal said klubid vastavalt 20. koha ja 17. koha ja langesid mõlemad välja; Internacionali jaoks oli see esimene kord, kuid kõrgliigast välja langeti.
Ceará mängis kõrgliigas viimati 2011. aasta hooajal, mil jäädi kaheksateistkümnendaks ja langeti esiliigasse.
Paraná kuulus kõrgliigasse viimati 2007. aastal, mil saadi 19. koht ja langeti kõrgliigast välja.
Nad asendasid Série A-s eelmisel hooajal välja langenud nelja klubi: Coritiba, Avaí, Ponte Preta ja Atlético Goianiense.
Internacional ja Ceará suutsid 2018. aastal kõrgliigasse püsima jääda, América Mineiro ja Paraná langesid välja.
Campeonato Brasileiro Série A-s mängisid 2018. aasta hooajal järgmised 20 klubi:
Peatreenerivahetused.
Hooaja jooksul vahetas peatreenerit kokku koguni 17 klubi. Grêmio, Internacional ja Cruzeiro oli ainsad klubid, mis oma peatreenerit ei vahetanud. América Mineiro, Sport ja Vasco da Gama vahetasid peatreenerit koguni kolmel korral.
Kohad Lõuna-Ameerika sarjades.
Neli esimest klubi ja Brasiilia 2018. aasta karika võitja Cruzeiro pääsesid mängima 2018. aasta Lõuna-Ameerika klubide turniiri Copa Libertadores alagrupiturniirile. 5. ja 6. koha meeskond pääsesid Copa Libertadorese esimesse ringi.
7. ja 9.–12. kohale jäänud meeskonnad pääsesid Lõuna-Ameerika klubide karikavõistluse Copa Sudamericana esimesse ringi.
Auhinnad.
Parimaks treeneriks valiti meistermeeskonna Palmeirase peatreener Luiz Felipe Scolari.
Parimaks mängijaks valiti Palmeirase ründaja Dudu, kes andis hooajal koguni 15 resultatiivset söötu ja oli sellega liigas esimesel kohal.
Fännid valisid parimaks mängijaks ("Craque da Galera") Flamengo poolkaitsja Gustavo Cuéllar.
Hooaja uustulnukaks valiti Fluminense ründaja Pedro.
Hooaja parima värava eest anti auhind Flamengo mängijale Éverton Ribeirole.
Hooaja sümboolsesse koosseisu valiti 11 mängijat, kellest Palmeirasest ja Internacionalist oli kolm, Flamengost kaks ning Cruzeirost, Grêmiost ja Santosest üks. Need mängijad olid ründajad Gabriel Barbosa (Santos) ja Dudu (Palmeiras), poolkaitsjad Giorgian De Arrascaeta (Cruzeiro), Rodrigo Dourado (Internacional), Bruno Henrique (Palmeiras) ja Lucas Paquetá (Flamengo), kaitsjad Mayke (Palmeiras), Pedro Geromel (Grêmio), Víctor Cuesta (Internacional) ja Renê (Flamengo) ning väravavaht Marcelo Lomba (Internacional). Pedro Geromel valiti hooaja sümboolsesse koosseisu kolmandat aasta järjest.
Meistermeeskonna mängijad.
2018. aastal Brasiilia meistriks tulnud Palmeirase võistkond: